Monna o ikaleditse kwa Tutume
Mapodisi a Tutume a tlhotlhomisa tiragalo e mo go yone monna wa dingwaga tse di magareng ga masome mararo le masome mararo le botlhano wa kgotla ya Selolwane kwa Tutume a fitlhetsweng a akgega mo ditlhomesong kwa kgotleng ya Magapatona ka Mosupologo. Mogolwane wa mapodisi a Tutume, Superintendent Jerry Halahala a re monna yoo o dirisitse mogala go ikgapela botshelo kwa ntlo e go belaelwang e le ya moratiwa wa gagwe. Superintendent Halahala a re tiragalo eo ba e begetswe ka Mosupologo maitseboa mme ba ne ba ragogela kwa lefelong la tiragalo kwa ba ileng ba ragosetsa monna yoo kwa kokelong ya Tutume kwa go tlhomamisitsweng fa a tlhokafetse. Setopo se kwa setsidifatseng sa kokelo go tlhatlhojwa ke dingaka mme o ne a tswelela ka go bolela fa go ikaletsa e se tharabololo ya mathata mme e le go tlisa matshwenyego le bohutsana mo go ba ba salang. 